Zjarre shkatërrimtare në Meksikën veriore dhe shtetet e jugut amerikan
Kushtet e thatësirës po shkaktojnë probleme në Nju Meksiko, Kolorado, Oklahoma dhe Kansas
Kushtet e thatësirës dhe erërat e fuqishme kanë shkaktuar zjarre shkatërrimtare në Meksikën veriore dhe shtetet e jugut amerikan, veçanërisht në Teksas, ku dhjetra shtëpi janë djegur gjatë ditëve të fundit. Siç njofton korrespondenti i Zërit të Amerikës Greg Flakus nga Hjustoni, moti i thatë po ndikon gjithashtu tek bujqësia cka mund të sjellë rritje të cmimeve të ushqimit. Zjarre që lëvizin me shpejtësi përshkuan gati 32 mijë hektarë tokë në fermat e Teksasit perendimor përreth Fort Dejvisit të shtunën dhe të djelën e kaluar duke vrarë bagëtitë dhe kuajt dhe duke lenë kullotat të djegura dhe në tym. Zjarret arritën zonat e populluara pranë Fort Dejvisit, duke shkatërruar 24 shtëpi.Zëdhënësi i Departamentit të Zjarrëfikësave në Fort Dejvis, Xhim Fouler thotë se njerëzve që iu dogjën shtëpitë u larguan të padëmtuar dhe janë strehuar përkohësisht. Fouler thotë se disa lopë dhe kuaj u bllokuan nga zjarri dhe nuk arritën të shpëtonin. Ai thotë se ekipet e shpëtimit që patrullojnë terrenin e djegur rural gjetën eshtrat e kafshëve në disa vende. Fouler thotë se erërat e fuqishme e bëjnë të vështirë për zjarrëfikësit të kontrollojnë flakët dhe se thatësira dhe moti me erë mund të zgjasin për disa javë. Klimatologu dhe shkencëtari i kushteve atmosferike në Universitetin A&M të Teksasit Xhon Nilsen-Gamon thotë se kushtet që sjellin zakonisht rrezik në perëndimin e Teksasit janë tani prezente në shumë pjesë të tjera të këtij shteti. Zjarrfikësit i kanë vënë nën kontroll zjarret që filluan fundjavën e kaluar por jo para se të shkatërronin më shumë se 30 shtëpi dhe të digjnin më shumë se 6 mijë hektarë tokë vathash dhe fermash. Cilësia e ajrit përgjatë kufirit Meksikë-SHBA u ndikua nga tymi që vinte nga zjarret e mëdha në shtetin verior të Koahuilës në Meksikë. Ndërsa erërat e fuqishme janë prezente në pjesën më të madhe të Teksasit, departamentet e zjarrfikësve dhe ekipet e emergjencës po vëzhgojnë nga afër zonat ku kushtet mund të fillojnë zjarre. Klimatologu Nilsen-Gamon thotë se thatësira po ndikon gjithashtu disa nga zonat më të mira bujqësoretë këtij shteti. Nielsen-Gammon thotë se pjesa më e madhe e drithërave të Teksasit është dëmtuar dhe se çmimet e ushqimit ka të ngjarë të rriten. Ai thekson se mesatarisht gjatë pesë muajve të kaluar ka rënë vetëm 12 centimetra shi, sasia më e vogël e shirave që nga viti 1967. Teksasi është prodhusi më i madh i bagëtive në Shtetet e Bashkuara dhe prodhuesi i dytë më i madh i grurit të dimrit. Klimatologu i shtetit të Teksasit thotë se ngrohja globale mund të ketë luajtur gjithashtu rol që temperaturat në muajt e verës në Teksas kanë qënë më të larta gjatë disa dekadave të fundit. Kushtet e thatësirës po shkaktojnë gjithashtu probleme për shumë shtete jugore si Nju Meksiko, Kolorado, Oklahoma si dhe shtetin e Kansasit. Çmimet e grurit në tregun e Çikagos për porositë në të ardhmen u rritën me gati 50 përqind gjatë vitit të kaluar, pjesërisht për shkak të thatësirës në Australi dhe Rusi që nuk arritën të merrnin sasinë e zakonshme të grurit. Ndërsa kushtet e thatësirës vazhdojnë në jug të Shteteve te Bashkuara, ka patur shira të shumtë më në veri. Ekspertët thonë se përmbytjet në fushat e Dakodës së Veriut dhe Kanada, të kombinuara me thatësirën shtatërruese në jug, mund të bëhen shkak për ngritjen edhe më tej të çmimeve.